text: Eesnäärmevähi juhtumite kasvul on kaks peamist põhjust. Esiteks on muutunud lihtsamaks diagnostika – seetõttu tuvastatakse vähk ka paljudel meestel, kellel varem oleks see märkamata jäänud. Teiseks on selge, et muutustel toitumises ja elukeskkonnas on vähijuhtumite kasvule mõju, kuid eesnäärmevähi puhul pole üldist konsensust, millised tegurid täpsemalt haiguse teket soodustavad. Samas on tuvastatud, et suurt rolli mängib geneetiline soodumus. Kuna haiguse ärahoidmiseks imerohi puudub, tuleb keskenduda selle paremale avastamisele ja ravile. Siinkohal on äärmiselt olulisel kohal patsiendi ja perearsti hea koostöö ning usalduslik suhe.